title: Kenozoeg
text: Kenozoeg eo an anv a roer d'un hoalad douarouriezhel hag en deus kroget 65,5 milion a vloavezhioù 'zo, goude steuziadur an dinosaored e diwezh ar C'hleizeg. En hoalad-se emaomp atav.
  
  Rannet e vez ar Senozoeg etre daou reizhiad:
   Ar Paleogenel isrannet etre teir amzervezh: ar Paleosen, an Eosen hag an Oligosen
   An Neogenel isrannet etre peder amzervezh: ar Miosen, ar Pliosen, ar Pleistosen hag an Holosen
  
  Dilezet eo bet ar rannadur etre an Trede hoalad hag ar Pevare hoalad, ar re-mañ teuziet er Senozoeg bremañ.
  
  Er rummatadur diwezhañ e veze meneget ar Pevare hoalad evel ur prantad a zeue goude an Neogenel (ennañ ar Pleistosen hag an Holosen), met bremañ e vez astennet an Neogenel beteg hon amzer-ni. 
  
  Ar Senozoeg eo hoalad ar Bronneged, simpl o stummoù er penn-kentañ, o deus diforc'het e meur a skourrad loened douarel, morek hag aerel.
  
  Emdroad an Angiospered a zo bet perzh bras all ar Senozoeg. 
  
  E-keñver an douarouriezh e c'heller merkañ en deus kendalc'het dilec'hiadur ar c'hevandiroù betek o lec'hiadur a-vremañ :
   
  Kendalc'het eo bet isrannadur ar Gondwana: 
   Aostralia ha Ginea-Nevez a zo bet dilec'hiet war-du an Norzh ;
   Antarktika en deus dilec'hiet betek ar Pol Su ;
   Ledanaet eo bet ar Meurvor atlantel;
   En amzerioù tostoc'h deomp eo aet Suamerika da stagañ ouzh Norzhamerika.
  
  Sell ivez ouzh 
   skeul amzervezhioù douarouriezhel
  
  Senozoeg
  Paleontologiezh
  Skeuliad an amzerioù douarouriezh